**PRÍKLADY DOBREJ PRAXE Z REGIONÁLNEJ KNIŽNICE**

**Osvedčené čitateľské akcie pre žiakov 2. stupňa**

**Názov čitateľskej akcie: Budovanie komunity prostredníctvom dramatickej výchovy**

**Stručný popis čitateľskej akcie:** Pri práci so školskými skupinami vždy začíname jedným alebo dvoma stretnutiami zameranými na budovanie komunity. Počas prvej hry sa účastníci postavia do kruhu a hádžu si navzájom malú loptu alebo vrecúško s fazuľou. Úloha spočíva v tom, že loptu môžu hodiť komukoľvek, ale ku každému sa môže dostať iba raz a na konci sa musí vrátiť do východiskového bodu, t. j. k prvému hráčovi. Cieľom cvičenia je upútať pozornosť a zlepšiť koncentráciu. Počas druhej hry sa účastníci postavia za seba do „hadej“ formácie, chytia sa za ramená a zatvoria oči. „Had“ má vždy určenú „hlavu“, vodcu, ktorý vedie „hada“ s otvorenými očami ľubovoľným smerom, do kruhu, do špirály... Ostatní ho nasledujú so zatvorenými očami. Hra je cvičením na budovanie dôvery a zároveň spôsobom, ako si otestovať vodcovské a adaptačné úlohy. Účastníci si vyskúšajú, ako sa cítia v jednotlivých rolách, aké sú ich reakcie a pocity, pričom sa musia spoliehať na ostatných členov skupiny.

**Názov čitateľskej akcie: Základy využívania knižnice a jej knižnično-informačných služieb**

**Stručný popis čitateľskej akcie:** Hra slúži na to, aby sa žiaci naučili využívať knižnično-informačné služby a vyhľadávať knižničné dokumenty v knižničnom fonde. Účastníkov rozdelíme do dvoch skupín.

1. úloha: Každá skupina dostane zoznam ľubovoľného počtu kníh s menami autorov a názvami. Skupiny musia v čo najkratšom čase nájsť knihy v knižničnom fonde. Víťazná skupina, ktorá nájde knihy zo zoznamu v najkratšom čase, získa malú cenu.

2. úloha: Následne knihovník obom skupinám poskytne krátke texty, v ktorých buď opíše obsah knihy, alebo uvedie typický úryvok z diela. Skupina musí uhádnuť, na ktoré dielo zo zoznamu použitého v predchádzajúcej úlohe, sa opis vzťahuje.

3. úloha: Prvá skupina si vyberie jeden z opisov/úryvkov z knihy a zdramatizuje ho pre druhú skupinu. Členovia druhej skupiny musia uhádnuť, o ktorú knihu ide.

**Názov čitateľskej akcie: Hry na orientáciu v knižničnom fonde**

**Stručný popis čitateľskej akcie:** Žiakov rozdelíme do dvoch skupín.

1. úloha: Každá skupina dostane zoznam klasických a súčasných maďarských a zahraničných autorov. Jej úlohou je zoradiť ich podľa abecedy (vopred sa určí, že abecedné poradie vychádza z priezviska autora). Úloha naučí žiakov orientovať sa v knižničnom fonde a nájsť konkrétne dielo.

2. úloha: Knihovník stručne predstaví jednotlivé literárne žánre a štýly, potom rozdelí krátke texty obom skupinám, ktoré majú urči, do ktorého žánru daný text patrí.

3. úloha: Knihovník ukáže danú policu, vysvetlí, aký žáner kníh sa na nej nachádza a v akom autorskom abecednom poradí sú knihy uložené. Na poličku schová knihu, ktorá tam nepatrí (napr. preto, že nepatrí do rovnakého žánru – náučná kniha medzi beletriu alebo autor s iniciálou P medzi autormi s iniciálou A apod.) Úlohou účastníkov je nájsť takzvané kukučie vajce – nesprávne zaradenú knihu.

4. úloha: Cieľom hry *Hľadanie pokladu* je naučiť žiakov používať elektronický katalóg. Účastníci si vytiahnu lístok so slovom alebo slovným spojením (ak sú v knižničnom fonde aj náučné knihy, môže to byť tiež predmetové heslo). Žiaci musia v elektronickom katalógu vyhľadať dokumenty s daným slovom alebo slovným spojením v názve (v prípade náučných kníh dokumenty s danou tematikou). Následne musia knihu nájsť v knižničnom fonde. Nájdená kniha má v sebe ukrytý ďalší lístok s novými inštrukciami, ktoré vedú k ďalšiemu dokumentu atď.

**Názov čitateľskej akcie: Zakázané literárne diela**

**Stručný popis čitateľskej akcie:** Pri tejto úlohe sa účastníci rozdelia do dvojíc a vytiahnu si z klobúka lístok. Na každom lístku je uvedený autor a názov jeho knihy. Knihy majú spoločné to, že boli v určitom období dejín zakázané, ale v súčasnosti sa pokladajú za významné literárne diela. Úlohou účastníkov je nájsť knihu v knižničnom fonde, potom ju predstaviť a odporučiť svojim rovesníkom na základe anotácie. Knihovník povie žiakom zaujímavé fakty o každej knihe. Môžete použiť zakázané knihy:

* Harper Lee: *Nezabíjajte vtáčika*
* William Golding: *Pán much*
* Ken Kesey: *Prelet nad kukučím hniezdom*
* J. D. Salinger: *Kto chytá v žite*
* Mary Shelley: *Frankenstein*
* Margaret Mitchell: *Odviate vetrom*
* Ray Bradbury: *Marťanská kronika*

**Vypracovala:**

*PaedDr. Ágnes Török*

*Knižnica Józsefa Szinnyeiho v Komárne*

*Eötvösa 35*

*945 33 Komárno*

*Tel.:* *035/7725966*

*E-mail:* *metodik@kniznicakomarno.sk*